Foto’s: Skattige prins Louis gedoopMeghan en prins Harry tydens prins Louis se doopverrigtinge. (Foto: Dominick Lipinski/AP) Prins Louis, die jongste seun van prins William en Catherine, hertog en hertogin van Cambridge, is Maandag in die koninklike kapel in die St. James-paleis in Westminster in Engeland gedoop. Louis Arthur Charles, wat prins Louis van Cambridge heet, is op 23 April 2018 gebore en het by geboorte 3,9 kg geweeg. Luidens ŉ verklaring wat Maandag deur die Kensington-paleis uitgereik is, het Charles, prins van Wallis, en Camilla, hertogin van Cornwall, saam met prins Harry en Meghan, hertogin van Sussex, die doop bygewoon. Kate se ouers, Michael en Carole Middleton, haar suster, Pippa, en haar man, James Matthews, asook haar broer, James Middleton, was ook by dié geleentheid teenwoordig. Prins Louis se peetouers, Nicholas van Cutsem, Guy Pelly, Harry Aubrey-Fletcher, Laura Meade, Robert Carter en Lucy Middleton, is ook na die doop genooi. CNN berig dat Kensington-paleis vooraf bevestig het dat koningin Elizabeth (92) en haar man, prins Phillip (97), nie die doop van hul sesde agterkleinkind sal bywoon nie. Volgens berigte is dit nie om gesondheidsredes nie en het die koningin reeds geruime tyd gelede dié besluit saam met prins William en die hertogin van Cambridge geneem. Prins Louis het ŉ handgemaakte replika van die koninklike dooprok, wat gemaak is deur Angela Kelly, gedra. Kelly is koningin Elizabeth se amptelike rokmaker. Die replika is in 2008 deur koningin Elizabeth laat maak om die oorspronklike rok te preserveer. Die oorspronklike dooprok is in 1841 gemaak van Honiton-kant en wit satyn vir koningin Victoria se oudste dogter, ook Victoria, se doop. Koningin Elizabeth, haar kinders en haar kleinkinders is almal in dié rok gedoop. Prins Edward en sy vrou, Sophie, se seun James, is die eerste koninklike wat in die replika-rok gedoop is in 2008. Die lelie-doopvont met water van die Jordaan-rivier is tydens die doop gebruik. Die Lelie-doopvont is ŉ silwer vont wat in 1840 in opdrag van koningin Victoria en prins Albert ná die geboorte van hul eerste kind, Victoria, gemaak is. Dit is die eerste keer in 1841 by Victoria se doop gebruik en word sedertdien gebruik vir die doop van koninklikes. Na afloop van die diens sal die hertog en hertogin van Cambridge ŉ private tee by Clarence House aanbied. Die gaste sal getrakteer word met die doopkoek wat ŉ laag van die egpaar se troukoek is. Die koek is deur Fiona Cairns ontwerp vir prins William en Kate se troue op 29 April 2011 en is gemaak van 17 individuele vrugtekoeke en het uit agt lae bestaan. A post shared by E! News (@enews) A post shared by Duke and Duchess of Cambridge (@dukeandduchessofcambridge)